Vriendin gewond, polisiebeampte sterf ná rusie(Argieffoto) Die polisie op Postmasburg in die Noord-Kaap doen ŉ geregtelike doodsondersoek nadat ŉ 28-jarige polisiebeampte homself Saterdag in die vroeë oggendure om die lewe gebring het. Brig. Mohale Ramatseba, polisiewoordvoerder, sê die konstabel het glo ŉ woordewisseling met sy 30-jarige vriendin gehad. Sy is geskiet en na ŉ hospitaal vir behandeling geneem. “Die polisiekonstabel het daarna die vuurwapen op homself gerig en geskiet. Hy is op die toneel dood verklaar.” Ramatseba het gesê die motief vir die skietery is nog onduidelik en die ondersoek duur voort. Die polisie het ook ŉ hernieude beroep op sy lede gedoen om hulp te soek indien hulle verhoudingsprobleme ondervind.